Document ID: 32009R0719

KOMMISSIONENS FORORDNING (EF) Nr. 719/2009
af 6. august 2009
om ændring af forordning (EF) nr. 1251/2008 for så vidt angår listen over tredjelande og områder, hvorfra visse krebsdyr og vandlevende pryddyr kan importeres til Fællesskabet
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 22, og
ud fra følgende betragtninger:
(1)
Ved direktiv 2006/88/EF er der fastsat dyresundhedsbestemmelser for markedsføring og import og transit af akvakulturdyr og produkter deraf i Fællesskabet. I henhold til direktivet må akvakulturdyr og produkter deraf kun føres ind i Fællesskabet fra tredjelande eller dele af tredjelande, der er opført på en liste, som udarbejdes og ajourføres efter proceduren i direktivet.
(2)
Ved artikel 11 i Kommissionens forordning (EF) nr. 1251/2008 af 12. december 2008 om gennemførelse af Rådets direktiv 2006/88/EF for så vidt angår betingelser og udstedelse af certifikat ved omsætning og import til Fællesskabet af akvakulturdyr og produkter deraf og om fastlæggelse af en liste over vektorarter (2) er der fastsat bestemmelser om import af vandlevende pryddyr bestemt til lukkede pryddyrsanlæg.
(3)
I henhold til artikel 11, stk. 2, i forordning (EF) nr. 1251/2008 må medlemsstaterne kun tillade import af prydfisk af arter, der ikke er modtagelige for nogen af de sygdomme, som er opført i del II i bilag IV til direktiv 2006/88/EF, samt prydbløddyr og prydkrebsdyr, der er bestemt til lukkede pryddyrsanlæg, fra tredjelande eller tredjelandsområder, der er medlem af Verdensorganisationen for Dyresundhed (OIE). Bestemmelsen sikrer, at relevante epidemiologiske data vedrørende de pågældende dyr stilles til rådighed for alle OIE-medlemmer.
(4)
I bilag III til forordning (EF) nr. 1251/2008 er der opstillet en liste over tredjelande, områder, zoner og segmenter, hvorfra det er tilladt at importere akvakulturdyr bestemt til opdræt, lystfiskesøer (put and take-fiskeri) og åbne pryddyrsanlæg samt prydfisk, der er modtagelige for en eller flere af de sygdomme, der er opført i del II i bilag IV til direktiv 2006/88/EF, og som er bestemt til lukkede pryddyrsanlæg.
(5)
Secretariat of the Pacific Community (SPC) er en international organisation, der giver teknisk bistand, politikrådgivning, uddannelse og forskningstjenester til 22 østater og territorier i Stillehavet inden for sundhed, menneskelig udvikling, landbrug, skovbrug og fiskeri. Visse SPC-medlemmer er ikke medlemmer af OIE.
(6)
OIE og SPC indgik en aftale i september 1999. Ifølge aftalen skal SPC anspore de af sine medlemmer, der ikke er medlemmer af OIE, til at deltage i OIE's informationsnetværk vedrørende dyresundhed og vanddyrs sundhed.
(7)
I bilaget til aftalen, som SPC og OIE vedtog den 10. april 2003, er der fastsat betingelser for samarbejdet mellem parterne om udvikling, vedligeholdelse og distribution af et regionalt dyresundhedsinformationssystem for østater og territorier i Stillehavet.
(8)
Ved breve af 31. marts 2009 og 30. april 2009 har SPC meddelt Kommissionen, at SPC-medlemmer, der ikke er medlemmer af OIE, er i stand til fra maj 2009 at indlæse relevant sygdomsinformation i OIE's verdensomspændende dyresundhedsinformationssystem (World Animal Health Information System) i overensstemmelse med OIE-kriterierne.
(9)
Artikel 11, stk. 2, i forordning (EF) nr. 1251/2008 bør derfor ændres med henblik på også at tillade import af prydfisk af arter, der ikke er modtagelige for nogen af de sygdomme, som er opført i del II i bilag IV til direktiv 2006/88/EF, samt prydbløddyr og prydkrebsdyr, der er bestemt til lukkede pryddyrsanlæg, fra tredjelande og tredjelandsområder, der ikke er medlemmer af OIE, men som har indgået en officiel aftale med OIE med henblik på at deltage i OIE's informationsnetværk vedrørende dyresundhed og vanddyrs sundhed.
(10)
USA har bekræftet, at Puerto Rico, De Amerikanske Jomfruøer, Amerikansk Samoa, Guam og Nordmarianerne betragtes som USA-områder, og at USA's kompetente myndighed er ansvarlig for anmeldelse af dyresygdomme til OIE.
(11)
Bilag III til forordning (EF) nr. 1251/2008 bør ligeledes ændres i overensstemmelse hermed for at medtage de pågældende SPC-medlemmer.
(12)
I henhold til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter (3) skulle medlemsstaterne sikre, at import fra tredjelande af akvakulturdyr og -produkter var omfattet af betingelser, der mindst var ligestillet med dem, der gælder for produktion og markedsføring af EF-produkter.
(13)
Da direktiv 91/67/EØF var i kraft, var det i medlemsstaterne tilladt at importere krebsdyr bestemt til opdræt, lystfiskesøer (put and take-fiskeri) og åbne pryddyrsanlæg fra USA. Direktiv 91/67/EØF blev ophævet og afløst af direktiv 2006/88/EF, som harmoniserede dyresundhedskravene til sådan import.
(14)
Ved artikel 20, stk. 3, litra b), i forordning (EF) nr. 1251/2008 er der fastsat en overgangsperiode, hvor sendinger af krebsdyr bestemt til opdræt, lystfiskesøer (put and take-fiskeri) og åbne pryddyrsanlæg fortsat kan importeres i overensstemmelse med den ordning, der eksisterede, før direktiv 2006/88/EF trådte i kraft. Overgangsperioden udløb den 30. juni 2009.
(15)
USA bør derfor opføres i bilag III til forordning (EF) nr. 1251/2008, indtil afslutningen af den kontrol på stedet, der skal gennemføres i henhold til direktiv 2006/88/EF med henblik på at verificere, om EF-bestemmelserne om vanddyrs sundhed overholdes.
(16)
Bilag III til forordning (EF) nr. 1251/2008 bør derfor ændres i overensstemmelse hermed.
(17)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I forordning (EF) nr. 1251/2008 foretages følgende ændringer:
1)
Artikel 11, stk. 2, affattes således:
»2. Prydfisk af arter, der ikke er modtagelige for nogen af de sygdomme, som er opført i del II i bilag IV til direktiv 2006/88/EF, samt prydbløddyr og prydkrebsdyr, der er bestemt til lukkede pryddyrsanlæg, må kun importeres til Fællesskabet fra tredjelande eller tredjelandsområder, der er:
a)
medlem af Verdensorganisationen for Dyresundhed (OIE) eller
b)
opført i bilag III, og som har en formel aftale med OIE om regelmæssigt at meddele oplysninger om deres dyresundhedsstatus til OIE's medlemmer.«
2)
Bilag III erstattes af teksten i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. oktober 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. august 2009.

Labels: 1
5
20
0
3
7
6
15